[Goeie nuus] Blitsige Wayde van Niekerk is enig in sy soortWayde van Niekerk (Foto: @WaydeDreamer, Twitter) Wayde van Niekerk, 400 m-wêreldkampioen, is die eerste mens in die geskiedenis wat die 100 m vinniger as 10 sekondes, 200 m binne 20 sekondes en 400 m binne 44 sekondes kan hardloop. Van Niekerk het sy persoonlike rekord vir Saterdag by die Vrystaat-kampioenskap in Bloemfontein verbeter. Dié 23-jarige atleet het nog nie sedert sy junior dae deelgeneem aan ŉ 100 m-wedloop nie, so sy vorige persoonlike rekord van 10.45, wat hy in 2011 ook in Bloemfontein opgestel het, was gereed om hersien te word. Hy het byna almal, ook homself, Saterdag verstom met sy prestasie. Van Niekerk het die 100 m binne 9.98 sekondes kafgedraf. “Dis mal,” het hy later op Twitter geskryf. “Ek is regtig dankbaar vir hierdie oomblik en waardeer almal se ondersteuning.” Van Niekerk is die tweede Suid-Afrikaanse atleet wat die afgelope week die 100 m binne 10 sekondes hardloop. Maroela Media het vroeër berig Akani Simbini het Dinsdag ŉ nasionale rekord van 9.96 in Pretoria opgestel. Van Niekerk het verlede jaar ŉ Suid-Afrikaanse 200 m-rekord van 19.94 in Luzern opgestel, die Afrika-rekord in die 300 m verbeter met 31.63 in Birmingham en het by die Wêreldkampioenskap in Beijing die 400 m binne 43.48 sekondes voltooi. Hy het vroeër vandeesweek in ŉ mediaonderhoud egter bevestig hy fokus egter net op die 400 m vir die Olimpiese Spele. Wow!!! Truly grateful and humbled by the opportunity and talents the Lord has blessed me with Finally reaching my childhood dream of sub 10. 400m – 43.48 200m – 19.94 100m – 9.98 Truly so blessed thank you to everyone supporting me with in my career. And all that’s contributed to where I am today!!! A video posted by Wayde van Niekerk (@waydedreamer) on Mar 12, 2016 at 6:06am PST